CELEX: 62017CN0493
Language: et
Date: 2017-08-15 00:00:00
Title: Kohtuasi C-493/17: Eelotsusetaotlus, mille on esitanud Bundesverfassungsgericht (Saksamaa) 15. augustil 2017 – Heinrich Weiss jt

27.11.2017   
            
            
               ET
            
            
               Euroopa Liidu Teataja
            
            
               C 402/9
            
         Eelotsusetaotlus, mille on esitanud Bundesverfassungsgericht (Saksamaa) 15. augustil 2017 – Heinrich Weiss jt
   (Kohtuasi C-493/17)
   (2017/C 402/11)
   Kohtumenetluse keel: saksa
   
      Eelotsusetaotluse esitanud kohus
   
   Bundesverfassungsgericht
   
      Põhikohtuasja pooled
   
   
      Kaebajad: Heinrich Weiss, Jürgen Heraeus, Patrick Adenauer, Bernd Lucke, Hans-Olaf Henkel, Joachim Starbatty, Bernd Kölmel, Ulrike Trebesius, Peter Gauweiler, Johann Heinrich von Stein, Gunnar Heinsohn, Otto Michels, Reinhold von Eben-Worlée, Michael Göde, Dagmar Metzger, Karl-Heinz Hauptmann, Stefan Städter, Markus C. Kerber jt
   
      Menetlusosalised: Bundesregierung, Bundestag, Euroopa Keskpank, Deutsche Bundesbank
   
      Eelotsuse küsimused
   
   
               1.
            
            
               Kas Euroopa Keskpanga 4. märtsi 2015. aasta otsus (EL) 2015/774 avaliku sektori varade järelturult ostmise kava kohta (EKP/2015/10) (1) – Euroopa Keskpanga 5. novembri 2015. aasta otsuse (EL) 2015/2101, millega muudetakse otsust (EL) 2015/774 avaliku sektori varade järelturult ostmise kava kohta (EKP/2015/33) (2), Euroopa Keskpanga 18. aprilli 2016. aasta otsuse (EL) 2016/702, millega muudetakse otsust (EL) 2015/774 avaliku sektori varade järelturult ostmise kava kohta (EKP/2016/8) (3), samuti Euroopa Keskpanga 22. juuni 2016. aasta otsuse (EL) 2016/1041 Kreeka Vabariigi emiteeritud või täielikult tagatud turukõlblike võlainstrumentide kõlblikkuse kohta ning millega tunnistatakse kehtetuks otsus (EL) 2015/300 (EKP/2016/18) (4), redaktsioonis – või selle rakendamise viis on vastuolus ELTL artikli 123 lõikega 1?
               Kas ELTL artikli 123 lõikega 1 on eelkõige vastuolus asjaolu, kui avaliku sektori varade järelturult ostmise kava (PSPP) alusel
               
                           a)
                        
                        
                           antakse teavet ostude kohta sellisel viisil, mis tekitab turgudel faktilise kindlustunde, et eurosüsteem ostab osaliselt võlakirju, mida liikmesriigid emiteerivad?
                        
                     
                           b)
                        
                        
                           ei anta ka tagantjärele üksikasjalikku teavet võlainstrumendi esmasturul emiteerimise ja selle järelturult ostmise vahele jäävatest miinimumtähtaegadest kinnipidamise kohta, mistõttu ei ole selles osas võimalik teostada kohtulikku kontrolli?
                        
                     
                           c)
                        
                        
                           kõiki ostetud võlakirju ei müüda uuesti edasi, vaid hoitakse kuni nende lunastustähtpäevani ning seega eemaldatakse need turult?
                        
                     
                           d)
                        
                        
                           eurosüsteem ostab nimiväärtuses turukõlblikke võlainstrumente, mille tootlus lunastustähtpäevani on negatiivne?
                        
                     
         
               2.
            
            
               Kas punktis 1 nimetatud otsus on igal juhul siis ELTL artikliga 123 vastuolus, kui selle edasine rakendamine, arvestades muutunud olukorda finantsturgudel, mis on tekkinud eelkõige ostetavate võlaväärtpaberite vähesuse tulemusel, nõuab algselt kehtinud ostureeglite pidevat lõdvendamist ning Euroopa Kohtu praktikas kehtestatud piirangud vara järelturult ostmise kavale, nagu seda on PSPP, kaotavad oma mõju?
            
         
               3.
            
            
               Kas punktis 1 nimetatud Euroopa Keskpanga 4. märtsi 2015. aasta otsus (EL) 2015/774 on kehtivas redaktsioonis vastuolus ELTL artikliga 119 ja artikli 127 lõigetega 1 ja 2, samuti Euroopa Keskpankade Süsteemi ja Euroopa Keskpanga põhikirja protokolli artiklitega 17–24, kuna see ületab nimetatud normidega reguleeritud Euroopa Keskpanga volitusi rahapoliitika teostamisel ning sekkub seetõttu liikmesriikide pädevusse?
               Kas Euroopa Keskpanga volituste ületamine tuleneb eelkõige sellest, et
               
                           a)
                        
                        
                           punktis 1 nimetatud otsus mõjutab olulisel määral liikmesriikide refinantseerimistingimusi PSPP mahu tõttu, mis 12. mail 2017 oli 1 534,8 miljardit eurot?
                        
                     
                           b)
                        
                        
                           punktis 1 nimetatud otsusel ei ole seoses alapunktis a) nimetatud liikmesriikide refinantseerimistingimuste parandamise ja selle mõjuga äripankadele mitte ainult kaudsed majanduspoliitilised tagajärjed, vaid tema objektiivselt kindlaks määratav mõju kinnitab, et ostukava majanduspoliitiline eesmärk on vähemalt samaväärne rahapoliitilise eesmärgiga?
                        
                     
                           c)
                        
                        
                           punktis 1 nimetatud otsus on selle tugeva majanduspoliitilise mõju tõttu vastuolus proportsionaalsuse põhimõttega?
                        
                     
                           d)
                        
                        
                           punktis 1 nimetatud otsust ei saa spetsiifilise põhjenduse puudumise tõttu selle enam kui kaks aastat kestva täideviimise ajal kontrollida sellest seisukohast, kas otsus on jätkuvalt vajalik ja proportsionaalne?
                        
                     
         
               4.
            
            
               Kas punktis 1 nimetatud otsus on ELTL artikliga 119 ja artikli 127 lõigetega 1 ja 2, samuti Euroopa Keskpankade Süsteemi ja Euroopa Keskpanga põhikirja protokolli artiklitega 17–24 igal juhul vastuolus seetõttu, et selle maht ja selle enam kui kaks aastat kestev täideviimine ning sellest tulenev majanduspoliitiline mõju annab põhjust käsitleda PSPP vajalikkust ja proportsionaalsust teisiti ning see kujutab endast teatud hetkest alates Euroopa Keskpanga rahapoliitiliste volituste ületamist?
            
         
               5.
            
            
               Kas keskvalitsuste ja nendega võrdsustatud emitentide võlakirjadest tulenevate kohustuste täitmata jätmise korral toimuv piiramatu riskide jagamine eurosüsteemi liikmesriikide keskpankade vahel, mis võib-olla sisaldub punktis 1 nimetatud otsuses, on vastuolus ELTL artiklitega 123 ja 125, samuti ELL artikli 4 lõikega 2, kui seetõttu võib vajalikuks osutuda riikide keskpankade rekapitaliseerimine eelarvevahenditest?
            
         
      (1)  ELT L 121, lk 20.
   
      (2)  ELT L 305, lk 106.
   
      (3)  ELT L 121, lk 24.
   
      (4)  ELT L 169, lk 14.